KIRJALLINEN KYSYMYS E-1256/00 esittäjä(t): Armando Cossutta (GUE/NGL) komissiolle. Radioaktiiviset pommit Kosovossa.



Virallinen lehti nro 072 E , 06/03/2001 s. 0032 - 0033



KIRJALLINEN KYSYMYS E-1256/00 esittäjä(t): Armando Cossutta (GUE/NGL) komissiolle (14. huhtikuuta 2000) Aihe: Radioaktiiviset pommit Kosovossa Kosovon sodan 11 viikon aikana Naton lentokoneet pudottivat satoja kiloja radioaktiivista köyhdytettyä uraania sisältäviä pommeja. Pommit on suunniteltu tuhoamaan panssarivaunuja ja ne ovat suhteellisen edullisia, sillä köyhdytettyä uraania syntyy muiden valmistusprosessien sivutuotteena. Pommit levittävät erittäin hienoa uraanioksidipölyä (hiukkasen läpimitta on 400 kertaa pienempi kuin hiekanjyvän), jota tuuli kuljettaa kymmenien kilometrien säteelle tai sitten se leviää pintavesien mukana. Näin muodostunut radioaktiivisuus on erittäin vaarallista, jos se joutuu elimistöön hengitettynä tai nielaistuna. Uraanihiukkaset liukenevat helposti ruumiinnesteisiin ja ne kerääntyvät pysyvästi tiettyihin elimiin, kuten munuaisiin, maksaan ja luustoon. Saastuneiden alueiden asukkaat kärsivät vakavista terveyshaitoista elimistössään joko säteilyn tai suoran myrkytyksen vuoksi. Persianlahden sodassa käytettiin samantyyppisiä pommeja, joiden uhreiksi joutuivat sadat tuhannet amerikkalaiset sotilaat. Sodasta saatujen kokemusten perusteella tiedetään, että syöpä, leukemia, keskenmenot ja synnynnäiset epämuodostumat, maksa- ja hermosairaudet ovat ihmisille aiheutuvia välittömiä seurauksia. Lisäksi ympäristölle aiheutuu pitkäaikaisempia seurauksia. 1. Katsooko komissio tarpeelliseksi ryhtyä toimiin Kosovon radioaktiivisen saasteen määrän selvittämiseksi? 2. Eikö komissio katso, että sen pitäisi edistää puhdistustoimia alueella? 3. Pitäisikö eniten alttiina olevan väestön, kuten raskaana olevien naisten ja lasten keskuudessa tehdä erityistutkimus? 4. Pitäisikö ryhtyä toimintaan kansainvälisellä tasolla köyhdytettyä uraania sisältävien pommien kieltämiseksi? Christopher Pattenin komission puolesta antama vastaus (14. kesäkuuta 2000) Komissio viittaisi kunnioitetulle parlamentin jäsenelle niihin vastauksiin, jotka se on jo antanut parlamentin jäsenien Alavanoksen H-429/99 ja Papayannakiksen H-431/99 suullisiin kysymyksiin kyselytunnilla parlamentin istuntojaksolla syyskuussa 1999(1) ja parlamentin jäsen Maniscon kirjalliseen kysymykseen E-1481/99(2). Vastauksena kunnioitetun parlamentin jäsenen ensimmäiseen kysymykseen: kaksi tutkimusta on suoritettu mm. sen varmistamiseksi, aiheutuiko Kosovossa radioaktiivista saastumista köyhdytettyä uraania sisältävien pommien käytöstä. Komission rahoittama ensimmäinen tutkimus oli alustava tutkimus Kosovon sodan ympäristövaikutuksista ja sen suoritti KIE-maiden alueellinen ympäristökeskus. Tämä raportti on saatavissa keskuksen verkkosivulta: www.rec.org. Yksityiskohtaisempi tutkimus suoritettiin sitten YK:n ympäristöohjelman Balkanin Task Forcen toimesta (UNEP) jonka raportti on saatavissa verkkosivulta: www.grid.unep.ch. Molemmissa raporteissa päädyttiin siihen, että Kosovon sota ei aiheuttanut alueella ympäristökatastrofia. Tämän perusteella ei katsottu tarpeelliseksi ottaa käyttöön sellaisia toimia, joita ehdotettiin kunnioitetun parlamentin jäsenen seuraavissa kahdessa kysymyksessä. Kuitenkin komissio humanitaarisen virastonsa välityksellä (ECHO) ja Kosovo Task Forcen kautta, joka nyt on korvattu jälleenrakennusvirastolla, on ryhtynyt johtamaan laajempaa kansainvälistä työtä puuttuakseen muihin yksilöityihin asioihin, erityisesti veden puhdistukseen. Se tukee myös vakaussopimuksen puitteissa alueellista ympäristön jälleenrakennusohjelmaa, joka auttaa ympäristön jälleenrakentamisessa laajemmalti koko Balkanin alueella. Komissio ei ole voinut pohtia sitä laajempaa asiaa, pitäisikö köyhdytettyä uraania sisältävät pommit kieltää, koska sillä ei ole toimivaltaa aseiden osalta. (1) Keskusteltavat aiheet Euroopan parlamentissa (syyskuu 1999). (2) EYVL C 203 E, 18.7.2000, s. 2.